b"\n_START_ARTICLE_\nIkkeri\n_START_PARAGRAPH_\nIkkeri (kannada \xe0\xb2\x87\xe0\xb2\x95\xe0\xb3\x8d\xe0\xb2\x95\xe0\xb3\x87\xe0\xb2\xb0\xe0\xb2\xbf que vol dir Dos Carrers) \xc3\xa9s un poble del districte de Shimoga a Karnataka, \xc3\x8dndia, a 3\xc2\xa0km al sud de Sagara. _NEWLINE_Del 1560 al 1640 fou capital dels nayak de Keladi, una fam\xc3\xadlia d'origen Lingayat que va dominar la regi\xc3\xb3, originaris de Keladi al districte de Shimoga; els sobirans van agafar el t\xc3\xadtol de nayaks d'Ikkeri i van encunyar monedes que es van dir pagodes ikkeri i phanams fins i tot despr\xc3\xa9s que la fabrica fou traslladada. Despr\xc3\xa9s del 1640 es van establir a Bednur (Bednor o Bednore) o Nagar si b\xc3\xa9 Ikkeri va restar com a capital nominal i els rages van conservar el nom din\xc3\xa0stic d'Ikkeri. Bednore fou conquerida per Haidar Ali el 1763 i el territori dels nayak keladis va ser annexionat a Mysore. Les muralles d'Ikkeri eren considerables i formaven tres recintes conc\xc3\xa8ntrics amb el palau i ciutadella al bell mig, constru\xc3\xafts en pedra i fusta i adornats amb escultures i material daurat simulant or. De les edificacions antigues nom\xc3\xa9s subsisteix el temple d'Aghoreswara (un dels noms de Xiva), amb esfiges de tres sobirans. El 1763 el temple fou saquejat per Tipu Sultan."